ПасэIуэу япэ ищат
«Волгарь» (Астрахань) — «Спартак-Налшык» (Налшык) — 2:1 (1:1). Астрахань. «Центральный» стадион. ШыщхьэуIум и 28-м. ЦIыху 3000 еплъащ.
Судьяхэр Турбин (Мэзкуу), Веретешкин (Санкт-Петербург), Хатуев (Грознэ).
«Волгарь»: Бучнев, Зураев, Зуйков, Стешин, Жестоков, Сутормин, Болонин (Кабутов, 72), Акъбащ (Радченкэ, 79), ДыщэкI (Яковлев, 54). Шалаев (Букия, 59), Веркашанский.
«Спартак-Налшык»: Антипов, Семёнов, Марченкэ, Тебэрды (Кузнецов, 61), Дашаев, Крамаренкэ (Мэкъуауэ, 88), Багъэтыр (Мухьэммэд, 69), Ахриев (Войнов, 61), Бажэ, Гугуев.
Топхэр дагъэкIащ: Марченкэ, 13 (0:1). Веркашанскэм, 25 (1:1). Радченкэ, 84 (2:1).
Дагъуэ къыхуащIащ Гугуевым, Шалаевым, Жестоковым.
Джэгум къыхахуащ Жестоковыр.
Бэрэжьей кIуам командитIри Урысей Федерацэм и кубокыр къэхьынымкIэ зэхьэзэхуэм хэтат икIи текIуэныгъэхэр зыIэрагъэхьауэ я унэ ягъэзэжат. Абы щыгъуэми, «Спартак-Налшыкым» и футболист нэхъыфIхэр джэгуамэ, «Волгарь»-м Мэхъэчкъалэ игъэкIуар щIалэгъуалэрат. Апхуэдэ щIыкIэкIэ астрахандэсхэм я къарур зэгъэзэхуа хъуащ икIи вэсэмахуэ ар къахуэсэбэпыжащ.
«Спартак-Налшыкым», зэрихабзэу, жыджэру иригъэжьащ. Командэхэр иджыри къызэщIэплъатэкъым Гугуевыр лъэщу хэгъэрехэм я гъуэм щеуам. Бучневым топыр угловойм игъэкIуащ.
Апхуэдэ щIэдзэкIэм «Волгарь»-р хуэмыхьэзыру къыщIэкIащ. ЕпщыкIущанэ дакъикъэм Бажэм Крамаренкэ сэмэгурабгъумкIэ кIуэцIригъэжащ икIи абы къыхита топыр Марченкэ хэгъэрейхэм я гъуэм щхьэкIэ дигъэкIащ.
Япэ ища пэтми, ди щIалэхэм хуэмурэ я лъэр зэрыщIэхур нэрылъагъут. Сыти жыIи тыншкъым махуищ къэс жэуаплыныгъэшхуэ зыпылъ зэIущIэ ебгъэкIуэкIыну. Абы гу лъатащ «Волгарь»-м и футболистхэми. Ахэр къаруушхуэкIэ ипэкIэ кIуэтащ икIи щIэх-щIэхыурэ ди гъуэм къебгъэрыкIуэ хъуащ. Налшыкдэсхэм архэр ерагъкIэ яхузэтеIыгъэу арат. Псом хуэмыдэу убыдыпIэншэт хэгъэрейхэм я гъуащхьауэ Веркашанскэр. ЯпэщIыкIэ ар ди гъуащхьэм техуащ. ДакъикъитI нэхъ дэмыкIыу ДыщэкI Аслъэн кърита топыр щIым нимыгъэсу кIэлъеуэри, бжыгъэр зэхуэдэ ищIыжащ.
Джэгум и етIуанэ Iыхьэри япэм къызэрыщхьэщыкIа щыIэкъым. «Волгарь»-р нэхъыбэрэ ебгъэрыкIуэрт, «Спартак-Налшыкым» хуэфэщэн жэуап абы иритыжырт.
Iуэхур зэрытемыгъэкIуэным хуэкIуэрт. АрщхьэкIэ иужьрей дакъикъипщIым псори я пIэ ирагъэувэжащ. Налшыкдэсхэм я гъуащхьэхъумэныкъуэ Мухьэммэд Шэриф лъэщу зэуа топым хэгъэрейхэм я гъуащхьэтетым и пащхьэм ерагъкIэ къыщригъэгъэзащ. Къэлъеижа топым япэу нэса Гугуевым ар гъуэм дигъэхьэфакъым.
А Iуэхугъуэм игъэгужьея «Волгарь»-м и футболистхэм ди гъуэмкIэ зрачащ икIи… текIуэныгъэр къахуэзыхьа топыр ди гъуэм къыдагъэкIащ.
Мы зэхьэзэхуэм япэу топитI зэуэ зы зэIущIэм къызыщыхудагъэкIа ди щIалэхэм хуэфэщэн жэуап абы иратыжыфакъым. Къэнэжа зэманри мащIэ дыдэт. Арати, 1:2-уэ къыхагъэщIауэ джэгур иухащ.
Иджы фащыдгъэгъуэзэнщ Урысей Федерацэм футболымкIэ и япэ дивизионым иужьу щызэхэта зэIущIэхэм къарикIуа бжыгъэхэм: «Енисей» (Краснояск) — «Тамбов» (Тамбов) — 2:1, «Тюмень» (Тюмень) — «СКА-Хабаровск» (Хабаровск) — 1:3, «Сокол» (Саратов) — «Сибирь» (Новосибирск) — 1:1, «Динамо» (Мэзкуу) — «Тосно» (Тоснэ) — 0:1, «Факел» (Воронеж) — «Мордовия» (Саранск) — 1:2, «Нефтехимик» (Нижнекамск) — «Кубань» (Краснодар) — 1:4, «Шинник» (Ярославль) — «Химки» (Химки) — 2:0, «Зенит-2» (Санкт-Петербург) — «Луч-Энергия» (Владивосток)- 1:1, «Балтика» (Калининград) — «Спартак-2» (Мэзкуу) — 1:2.
КъыкIэлъыкIуэ джэгугъуитIыр «Спартак-Налшыкым» и стадионым щригъэкIуэкIынущ. ФокIадэм и 3-м абы къригъэблэгъэнущ Нижнекамск и «Нефтехимик»-р, иужькIэ, тхьэмахуэ дэкIынурэ, Владивосток и «Луч-Энергия»-р и хьэщIэнущ. Абыхэм къарикIуэм зыкъомкIэ елъытауэ щытынущ ди командэм и Iуэхухэр адэкIэ зэрыхъунур.
Жыласэ Заурбэч.
